OBRAZLOŽITVENI MEMORANDUM

1. OZADJE PREDLOGA

Direktiva Sveta 1999/105/ES o trženju gozdnega reprodukcijskega materiala[1] ureja trženje reprodukcijskega materiala rastlinskih vrst iz navedene direktive v Uniji. Navedena direktiva predvideva možnost, da Svet določi pravila za odobritev uvoza reprodukcijskega materiala iz tretjih držav po sistemu enakovrednosti, s čimer bi olajšali trgovino in se pravočasno odzvali na tržne zahteve.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Države članice in zainteresirane strani so Komisiji predlagale, da to posodobitev predloži za olajšanje trgovanja, zlasti uvoza gozdnega reprodukcijskega materiala, in za pravočasen odziv na tržne zahteve, zlasti za nasade hitrorastočih dreves, namenjenih za proizvodnjo energije/biomase.

3. PRAVNI ELEMENTI PREDLOGA

V Odločbi Sveta 2008/971/ES[2] je naveden seznam držav, ki so priznane za uporabo načela enakovrednosti za uvoz, in določeni pogoji, pod katerimi se gozdni reprodukcijski material kategorij „znanega izbora“ in „izbran“, proizveden v navedenih državah, lahko uvozi v Unijo. Na podlagi novih informacij Organizacije za gospodarsko sodelovanje in razvoj (OECD) o sprejetju posodobljene sheme OECD za potrjevanje gozdnega reprodukcijskega materiala v mednarodni trgovini se material, ki so ga oblasti tretje države iz navedene odločbe uradno priznale v kategoriji „kvalificiran“, šteje enakovreden semenskemu in rastlinskemu materialu, ki je skladen z Direktivo 1999/105/ES, če so izpolnjeni pogoji iz Priloge II navedene odločbe. Primerno bi bilo, da se h kategorijama „izbran“ in „znanega izvora“ doda kategorija „kvalificiran“.

V skladu z informacijami iz navedene sheme OECD (Priloga – Seznam imenovanih nacionalnih organov v državah članicah sheme) so se spremenila imena organov, pristojnih za odobritev, in nadzor proizvodnje na Hrvaškem (HR), Norveškem (NO), v Srbiji (SR), Turčiji (TR) in ZDA (US), kot so navedena v Prilogi I k Odločbi Sveta 2008/971/ES. Zato bi bilo treba Prilogo I navedene odločbe ustrezno spremeniti.

V Prilogi II je treba dodati pogoj, značilen za kategorijo „kvalificiran“, da se omogoči usklajeno izvajanje Direktive 2001/18/ES o namernem sproščanju gensko spremenjenih organizmov v okolje in o razveljavitvi Direktive Sveta 90/220/EGS[3]. To je potrebno, da se v skladu s členom 3(2) navedene odločbe zagotovi, da se semenski in sadilni material, ki ju uradno potrdijo navedeni organi, šteje kot enakovreden semenskemu in sadilnemu materialu, ki je v skladu z Direktivo 1999/105/ES.

2012/0172 (COD)

Predlog

SKLEP EVROPSKEGA PARLAMENTA IN SVETA

o spremembi Odločbe Sveta 2008/971/ES glede vključitve gozdnega reprodukcijskega materiala kategorije „kvalificiran“ v področje uporabe navedene odločbe in posodobitvi imena organov, pristojnih za odobritev in nadzor proizvodnje

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 43(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora,

v skladu z rednim zakonodajnim postopkom,

ob upoštevanju naslednjega:

(1) Odločba Sveta 2008/971/ES z dne 16. decembra 2008 o enakovrednosti gozdnega reprodukcijskega materiala, proizvedenega v tretjih državah[4], določa pogoje, pod katerimi se v Unijo uvaža gozdni reprodukcijski material kategorij „znanega izvora“ in „izbran“, proizveden v tretjih državah s seznama v Prilogi I k navedeni odločbi.

(2) Nacionalna pravila za potrjevanje gozdnega reprodukcijskega materiala v Kanadi, na Hrvaškem, Norveškem, v Srbiji, Švici, Turčiji in Združenih državah Amerike določajo izvajanje uradnih pregledov na terenu med zbiranjem in predelavo semena in proizvodnjo sadilnega materiala.

(3) V skladu z navedenimi pravili bi morali sistemi za odobritev in registracijo izhodiščnega materiala ter naknadno proizvodnjo reprodukcijskega materiala iz tega izhodiščnega materiala upoštevati shemo OECD za potrjevanje gozdnega reprodukcijskega materiala v mednarodni trgovini (shema OECD za gozdno seme in rastline). Poleg tega se po navedenih pravilih semenski in sadilni material kategorij „znanega izvora“ in „izbran“ ter kategorije „kvalificiran“ uradno potrdi, semenska embalaža pa se uradno zapre v skladu s shemo OECD za gozdno seme in rastline.

(4) Pregled navedenih pravil glede kategorije „kvalificiran“ je pokazal, da pogoji za odobritev izhodiščnega materiala izpolnjujejo zahteve iz Direktive Sveta 1999/105/ES z dne 22. decembra 1999 o trženju gozdnega reprodukcijskega materiala[5]. Razen pogojev v zvezi s kakovostjo semena, vrstno čistostjo in kakovostjo sadilnega materiala, dajejo pravila teh tretjih držav enaka zagotovila glede pogojev, ki se uporabljajo za semenski in sadilni material nove kategorije „kvalificiran“, kot zagotovila iz Direktive 1999/105/ES. Zato bi bilo treba pravila za potrjevanje gozdnega materiala kategorije „kvalificiran“ v Kanadi, na Hrvaškem, Norveškem, v Srbiji, Švici, Turčiji in Združenih državah Amerike šteti za enakovredna pravilom iz Direktive 1999/105/ES, pod pogojem, da so izpolnjeni pogoji v zvezi s semenskim in sadilnim materialom iz Priloge II k Odločbi 2008/971/ES.

(5) Navedeni pogoji bi morali glede materiala kategorije „kvalificiran“ vključevati informacije o tem, ali so bili proizvodi gensko spremenjeni. Take informacije bi morale olajšati uporabo zahtev iz Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS[6] ali po potrebi Uredbe (ES) št. 1829/2003 Evropskega parlamenta in Sveta z dne 22. septembra 2003 o gensko spremenjenih živilih in krmi[7] ter Uredbe (ES) št. 1830/2003 Evropskega parlamenta in Sveta z dne 22. septembra 2003 o sledljivosti in označevanju gensko spremenjenih organizmov ter sledljivosti živil in krme, proizvedenih iz gensko spremenjenih organizmov, ter o spremembi Direktive 2001/18/ES[8].

(6) Poleg tega so se spremenila imena nekaterih organov, pristojnih za odobritev in nadzor proizvodnje, kot so navedeni v Prilogi I k Odločbi 2008/971/ES.

(7) Odločbo 2008/971/ES bi bilo zato treba ustrezno spremeniti –

SPREJELI NASLEDNJI SKLEP:

Člen 1

Odločba 2008/971/ES se spremeni:

(1) Prvi odstavek člena 1 se nadomesti z naslednjim:

„Ta odločba določa pogoje, pod katerimi se gozdni reprodukcijski material kategorij „znanega izvora“, „izbran“ in „kvalificiran“, proizveden v tretji državi iz Priloge I, uvaža v Unijo.“

(2) Člen 3(2) se nadomesti z naslednjim:

„2. Semenski in sadilni material kategorij „znanega izvora“, „izbran“ in „kvalificiran“ vrst iz Priloge I k Direktivi 1999/105/ES, proizveden v tretjih državah iz Priloge I k tej odločbi, ki jih uradno potrdijo organi tretjih držav iz navedene priloge, se šteje kot enakovreden semenskemu in sadilnemu materialu, ki je v skladu z Direktivo 1999/105/ES, če izpolnjuje pogoje iz Priloge II k tej direktivi.“

(3) Prilogi I in II se spremenita v skladu s Prilogo k temu sklepu.

Člen 2

Ta sklep začne veljati tretji dan po objavi v Uradnem listu Evropske unije.

Uporablja se od 1. januarja 2013.

Člen 3

Ta sklep je naslovljen na države članice.

V Bruslju,

Za Evropski parlament Za Svet

Predsednik Predsednik

PRILOGA

Prilogi I in II k Odločbi 2008/971/ES se spremenita:

(1) Priloga I se nadomesti z naslednjim:

„PRILOGA I

Države in organi

Država (*) || Organ, odgovoren za odobritev in nadzor proizvodnje

1 || 2

CA || National Forest Genetic Resources Centre/Centre national des ressources génétiques forestières Natural Resources Canada/Ressources naturelles Canada Canadian Forest Service – Atlantic/Service canadien des forêts –Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW – Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI – ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 URADNI DRŽAVNI ORGANI ZA POTRJEVANJE (odobreni za izdajo certifikatov sporazuma o sodelovanju OECD s Službo za gozdove ameriškega kmetijskega ministrstva (USDA Forest Service)) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Kanada, CH – Švica, HR – Hrvaška, NO – Norveška, SR – Srbija, TR – Turčija, US – Združene države Amerike.“

(2) v Prilogi II se doda naslednje:

„C. Pogoji, povezani s semenskim in sadilnim materialom kategorije „kvalificiran“, proizvedenim v tretjih državah

Etiketa OECD in dobaviteljeva etiketa ali listina glede semenskega in sadilnega materiala kategorije „kvalificiran“ navajajo, ali je bilo za proizvodnjo izhodiščnega materiala uporabljeno gensko spreminjanje.“

[1] UL L 11, 15.1.2000, str. 17.

[2] UL L 354, 23.12.2008, str. 83.

[3] UL L 106, 17.4.2001, str. 1.

[4] UL L 345, 23.12.2008, str. 83.

[5] UL L 11, 15.1.2000, str. 17.

[6] UL L 106, 17.4.2001, str. 1.

[7] UL L 268, 18.10.2003, str. 1.

[8] UL L 268, 18.10.2003, str. 24.